En desplegament de l'article 17.2 de la Llei 20/1985, de 25 de juliol, de prevenció i assistència en matèria de substàncies que poden generar dependència, en la redacció que li va donar l'article únic de la Llei 1/2002, d'11 de març, es va aprovar el Decret 200/2002, de 23 de juliol, pel qual es regula la senyalització de les limitacions en la venda de begudes alcohòliques.
Aquest Decret preveu en el seu article 2 que les màquines automàtiques de venda de begudes alcohòliques han de tenir fixat en la superfície frontal i en lloc perfectament visible un rètol adhesiu amb el missatge següent: "Es prohibeix fer ús de la màquina a menors de 18 anys".
Actualment existeixen màquines expenedores que disposen tant de begudes alcohòliques com de begudes sense alcohol, per la qual cosa és procedent modificar la llegenda del rètol per tal d'adequar-la a les característiques del mercat.
D'altra banda, per garantir l'ús normal del català en l'àmbit socioeconòmic, i amb fonament en la Llei 1/1998, de 7 de gener, de política lingüística, i específicament en l'article 32.3 que estableix que la senyalització i els cartells d'informació general de caràcter fix dels establiments oberts al públic han de ser redactats, almenys, en català, s'afegeix una previsió sobre el règim lingüístic que afecta als dos tipus de rètols que es regulen en el Decret 200/2002 precitat.
Raons de sistemàtica, per tal d'afavorir el coneixement de la situació normativa vigent, amb els efectes positius que això comporta, aconsellen abordar aquestes reformes no com a modificació del Decret 200/2002, de 23 de juliol, sinó a través d'un text normatiu complet que derogui l'anterior.
En ús de les facultats que em confereix l'article 61 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, a proposta de la persona titular del Departament de Salut, d'acord amb dictamen de la Comissió Jurídica Assessora i amb la deliberació prèvia del Govern,
Els establiments on s'expedeixen begudes alcohòliques han de tenir fixat, en lloc perfectament visible, un rètol amb el missatge següent: "No es permet la venda ni el subministrament de begudes alcohòliques de cap mena a menors de 18 anys".
Aquest rètol tindrà un format mínim de 30 cm d'amplada per 21 cm d'alçada per 2 mm de gruix i les lletres seran de caixa alta de 63 punts.
Les màquines automàtiques que expedeixin begudes alcohòliques han de tenir fixat en la superfície frontal i en lloc perfectament visible un rètol adhesiu amb el missatge següent: "Es prohibeix fer ús de la màquina per a l'adquisició de begudes alcohòliques a menors de 18 anys".
Aquest rètol tindrà un format mínim de 20 cm d'amplada per 10 cm d'alçada i les lletres seran de caixa alta de 36 punts.
Els rètols regulats en aquest Decret han d'estar redactats, almenys, en català, de conformitat amb el que estableix l'article 32.3 de la Llei 1/1998, de 7 de gener, de política lingüística.
L'incompliment del que estableix aquest Decret serà sancionat d'acord amb el preveuen els articles 45 i 46 de la Llei 20/1985, de 25 de juliol, de prevenció i assistència en matèria de substàncies que poden generar dependència, en la redacció donada per la Llei 10/1991, de 10 de maig.
Queda derogat el Decret 200/2002, de 23 de juliol, pel qual es regula la senyalització de les limitacions en la venda de begudes alcohòliques (DOGC núm. 3687, de 29.7.2002).